അവനവഞ്ചേരി ഗവ. ഹൈസ്കൂളിലെ എസ്.പി.സി യൂണിറ്റിന് പുരസ്കാരം ആറ്റിങ്ങല്: അവനവഞ്ചേരി ഗവ. ഹൈസ്കൂളിലെ എസ്.പി.സി കേറ്റുകള്ക്ക് വീണ്ടും അംഗീകാരം. ജില്ലയിലെ മികച്ച സ്റ്റുഡന്റ് പൊലീസ് കേഡറ്റ് യൂണിറ്റിനുള്ള എ പ്ലസ് പുരസ്കാരമാണ് സ്കൂളിനെ തേടിയെത്തിയത്. സ്റ്റുഡന്റ് പൊലീസ് കേഡറ്റ് പദ്ധതി നിഷ്കര്ഷിക്കുന്ന പ്രവര്ത്തനങ്ങള്ക്കു പുറമേ കാര്ഷിക ജീവകാരുണ്യ പ്രവര്ത്തനങ്ങള്, പരിസ്ഥിതി സംരക്ഷണ പ്രവര്ത്തനങ്ങള്, ലഹരി വിരുദ്ധ പ്രവര്ത്തനങ്ങള് എന്നിവയിലെ മികവാണ് സ്കൂളിനെ നേട്ടത്തിലെത്തിച്ചത്. കൊവിഡ് കാലത്ത് ഒരു വയറൂട്ടാം പദ്ധതിയുടെ ഭാഗമായി രണ്ട് ഘട്ടമായി രോഗികള്ക്കും തെരുവില് ഭക്ഷണം ലഭിക്കാതെ ബുദ്ധിമുട്ടിയ ആയിരക്കണക്കിന് പേര്ക്കും ഉച്ചഭക്ഷണപ്പൊതികളും കേഡറ്റുകള് എത്തിച്ചുനല്കി. ഡിജിറ്റല് പഠനസൗകര്യമില്ലാത്ത സഹപാഠികള്ക്ക് സ്മാര്ട്ട് ഫോണുകള്, ടെലിവിഷന് സെറ്റുകള്, വൈദ്യുതി കണക്ഷനുകള് എന്നിവയും ലഭ്യമാക്കി. ഒരു സഹപാഠിയുടെ വാസയോഗ്യമല്ലാത്ത വീട് പുനര്നിര്മ്മിച്ചു നല്കുകയും ചെയ്തു. കേഡറ്റുകളുടെ സര്ഗാത്മക പ്രവര്ത്തനങ്ങള്ക്ക് പ്രോത്സാഹനം നല്കാന് റേഡിയോ നന്മ എന്ന പേരില് ഓണ്ലൈന് റേഡിയോയും ആരംഭിച്ചു. ഇത്തരം മികവുകള് പരിഗണിച്ചാണ് അവാര്ഡ്.